《过毛达可友给事览壁间旧诗次韵二首 其一》
宋代·程俱

堂前清飔发，树外赤日西。坐令天壤间，气候忽不齐。

解带席嘉荫，长哦壁间题。故应有神护，尘土不得迷。

前年款公门，鷤䳏亦已啼。今年复羁旅，庭莎欲鸣鸡。

西游有底急，触热忘卑栖。似为饥所驱，不计辙与蹄。

绨袍意弥厚，盘餐洗羹藜。磊块久不浇，醇醪代朝齑。

襄阳之新句，夜直难相携。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。